ŉ Radikale plan vir tydsonesArgieffoto (Foto: Alexas_Fotos, Pixabay) Verskillende tydsones veroorsaak verwarring vir reisigers, finansiële markte en selfs regerings wêreldwyd. Daar is tans 40 verskillende plaaslike tye wat wêreldwyd in gebruik is – en sommige het selfs raaiselagtig slegs 45 minute tydsverskil, soos lande probeer om hul horlosies met dagligure te sinchroniseer. Twee wetenskaplikes stel egter voor dat alle tydsones verwyder moet word en dat alle lande wêreldwyd vanaf Maandag, 1 Januarie 2018 dieselfde tyd moet deel. Prof. Steve Hanke, ŉ ekonoom, en prof. Richard Henry, ŉ astronoom, van Johns Hopkins University in Baltimore, Maryland, het in 2004 voorgestel dat die aantal dae in ŉ jaar verminder moet word na 364 en ŉ “skrikkelweek” elke vyf of ses jaar ingestel moet word. Nou beweer hulle dat hulle ook ŉ oplossing het om die chaos te verhoed wat deur verskillende tydsones veroorsaak word. Volgens dié “universele tyd” sal alle horlosies volgens Greenwichtyd ingestel word. ŉ Enkele tydsone sal egter ŉ dramaties verskuiwing in die konsep van ŉ werksdag in talle dele van die wêreld noodsaak. In New York, byvoorbeeld, sal ŉ werksdag nie meer 09:00 – 17:00 wees nie, maar eerder 14:00 – 22:00. “Middernag” sal gevolglik ook in meeste dele van die wêreld nie meer die begin van ŉ nuwe dag aankondig nie. Hanke en Henry het in ŉ onderhoud met die Washington Post gesê die internet het ruimte en tyd heeltemal uitgewis en die weg begin baan vir ŉ wêreldwye tyd. “Plaaslike sontyd is gebruik toe alle aktiwiteit plaaslik was. Meeste aktiwiteit vind deesdae wêreldwyd plaas, en daarom word een tydsone vereis. Jy sal vinnig gewoond raak daaraan om die nuwe tyd op jou horlosie te lees.” Hanke en Henry antwoord ook ‘n paar vrae op hul webwerf Lees meer: Washington Post, Independent